kardosdrur/scandi-wiki huggingface dataset:
Grundlovskomiteen 2003 vedr. Irak-krigen

Grundlovskomiteen 2003 vedr. Irak-krigen (GK2003) er en ikke-partipolitisk forening, hvis formål er at skabe debat og oplysning om Irak-krigens forhold til Grundloven. Komiteen udgør det organisatoriske bagland bag 26 personer, der i 2005 anlagde sag mod statsminister Anders Fogh Rasmussen med påstand om grundlovsbrud i forbindelse med Danmarks deltagelse i Irak-krigen.

Historie 
Da danske styrker i marts 2003 deltog i invasionen af Irak, opstod der diskussion om hvorvidt en krig som denne var i strid med den danske grundlov. En gruppe på 24 personer anlagde i 2005 sag mod statsminister Anders Fogh Rasmussen, for at få rettens bedømmelse af, om den danske Grundlov giver mulighed for en krig som denne, eller – sagsøgernes påstand – kun tillader brug af militære magtmidler mod en anden suveræn stat som forsvar mod angreb på riget, eller som sanktion efter en beslutning i FN. Senere meldte yderligere to sagsøgere sig, Kirsten og Johan Kirkmand, forældrene til den i Irak dræbte danske soldat Bjarke Kirkmand. Grundlovskomiteen 2003 vedr. Irak-krigen blev dannet for at støtte sagsøgerne, samt skabe oplysning og debat om retssagen.

Aktiviteter 
GK2003 har arrangeret flere store høringer og konferencer om retsgrundlaget for krigen, om de to relevante paragraffer for retssagen (§ 19.2 og 20) og om Grundlovens betydning for landets demokrati og borgernes retsstilling.
Endvidere har GK2003 gennem sit oplysningsarbejde fået tilslutning fra næsten 4.000 støttesagsøgere (biintervenienter) til retssagen.

Retssagen 
Retssagen blev indledt i 2005. Statens advokat, Kammeradvokaten, påstod imidlertid sagen afvist, idet det blev gjort gældende, at sagsøgerne ikke havde retlig interesse i sagens afgørelse. Den 11. april 2007 afsagde Østre Landsret dom til fordel for statsministeren. Landsretten mente hverken at de 26 sagsøgere havde en større retlig interesse end alle andre borgere i landet, eller at deres interesse var konkret, aktuel eller personlig nok til at give søgsmålskompetence. Denne dom blev i juni 2007 anket til Højesteret, der den 17. marts 2010 stadfæstede dommen.

De 25 sagsøgere 
Asger Baunsbak-Jensen, Niels Behrendt, Nils Bredsdorff, Eline Feldman, Nicolas E. Fischer, Anne Regitze Frisenette, John Goodwin, Gretelise Holm, Frank Johannesen, Helle Jørgensen, Johan Kirkmand, Kate Klokkerholm, Peter Kofod, Kai Lemberg, Sandra Lucas, Georg Metz, Lis Møller, Kalle Nielsen, Ulla Sandbæk, Niels Stephensen, Frederik Sølberg, Bent Sørensen, Jørgen Vogelius, Ole Vilumsen og Jørgen Witte.

Bestyrelsen pr. marts 2009 
Birgitte Albrechtsen (formand), Laurent Tellier, Uffe Geertsen, Peter Kofoed, Dorthe Mule, Stephen Egede Glahn og Jørgen Vogelius. Ved generalforsamlingen i marts 2010 blev det besluttet at nedlægge foreningen efter Højesterets dom om, at sagsøgerne ikke havde søgsmålskompetence.

Eksterne henvisninger 
 Grundlovskomiteens hjemmeside

Noter 

Foreninger fra Danmark
Danmarks Riges Grundlov
Willy-Brandt-Haus

Willy-Brandt-Haus er en bygning i bydelen Kreuzberg, på hjørnet af Stresemannstraße og Wilhelmstraße i den tyske hovedstad Berlin. Bygningen huser hovedkontoret for det tyske socialdemokratiske parti, SPD og har navn efter Willy Brandt, tidligere forbundskansler og overborgmester i Berlin.

Opførelse af en bygning til hovedkontoret blev et aktuelt spørgsmål efter 1991, da Berlin igen skulle være Tysklands hovedstad efter den tyske genforening. SPD havde indtil da som de øvrige vesttyske partier sit hovedkontor i Bonn. Udgangspunktet var et ønske om en adresse nær Lindenstraße 3 i Berlin-Kreuzberg, hvor SPD's hovedkontor lå mellem 1914 og 1933. Den tidligere bygning på grunden blev revet i 1962.

Willy-Brandt-Haus har et gulvareal på 3.225 m² og blev åbnet i 1996 efter en opførelsestid på to år. Bygningens arkitekt er Helge Bofinger.

Eksterne Henvisninger 

 Hjemmeside
 Turistinformation

Bygninger, konstruktioner og anlæg i Berlin
Offensiv linje

Den offensive linje er en enhed af 5 spillere i amerikansk fodbold. De består af en right tackle, right guard, center, left guard og left tackle og er opstillet på linje.

Positioner i amerikansk fodbold
Yunjin Kim

Yunjin Kim (født 7. november 1973) er en koreansk-amerikansk skuespillerinde i både film, tv-serier og teater. Uden for Sydkorea kendes hun bedst for rollen som Sun-Hwa Kwon i Lost.

Eksterne henvisninger 

 

Skuespillere fra Sydkorea
Christian Henrik Glass

Christian Henrik Glass (18. maj 1821 – 12. august 1893) var en dansk organist, pianist og komponist og far til pianisten og komponisten Louis Glass.

Glass blev som dreng uddannet ved Sibonis konservatorium med bl.a. J.P.E. Hartmann som lærer. Derefter var han i nogle år medlem af Det Kongelige Teaters kor som drengesopran, men i 1842 nedsatte han sig som klaverlærer. Fra 1846-1849 opholdt han sig i Århus, hvor han bl.a. var lærer i sang ved Katedralskolen. Tilbage i København genoptog han sit arbejde som klaverlærer samtidig med at han skrev og udgav en mængde klavermusik. Efter en kort periode som assisterende organist ved Christiansborg Slotskirke blev han fra 1859-1893 organist ved Reformert Kirke efter konkurrence med bl.a. komponisten Emil Hartmann. Hans søn, Louis Glass, vikarierede en del for ham i de senrere år og ansøgte om embedet efter sin fars død, men fik det ikke.

1877 oprettede C. H. Glass et konservatorium for klaverspil, der senere førtes videre af sønnen og bestod indtil 1932. Næsten al hans musik er for klaver, og en stor del er til undervisningbrug, men han har dog skrevet enkelte orkesterstykker, en sørgemarch til Frederik 7.s begravelse, nogle sange og en klavertrio.

Musik 
 op. 3 Tre Romancer uden Text (klaver)
 op. 4 Guldfisken (klaver)
 op. 5 Klaveerstykke (1853)
 op. 6 Alferne : Rondo over et Thema af L. Zinck (1848)
 op. 11Trio for Pianoforte, Violin og Violoncello
 op. 14 Alperosen (divertissement for 4 Hænder)
 op. 15 Cymbelstjernen (1861)
 op. 16 Tre Romancer (klaver)
 op. 26 Tre Characteerstykker (klaver)
 op. 30 I Elverkrat (klaver)
 op. 32 Hornpipe (1882) – en dansemelodi i 2/4-delstakt
 op. 33 Siciliano (1853)
 op. 38 Negerdands (klaver)
 op. 43 Tre melodiske klaveerstykker (klaver)
 op. 48 Drikkesang
 op. 50 17 små klaverstykker til undervisningsbrug 
 op. 54 Tolv melodiske Etuder (for Viderekomne) for Pianoforte
 op. 56 Toner fra Nissernes Verden (klaver) 
 op. 57 Femtonige Småstykker (1882)
 op. 58 Sextonige Småstykker (klaver) 
 op. 60 Sex Börnestykker for Pianoforte

 Delfileer Marsch for Pianoforte til 4 Hænder (1853)
 4 Melodier på 5 Toner (1861)

 Diverse Dandse for mindre Messing-Blæse-Orkester
 Frühlingslied (klaver) 
 Tre melodiske Klaveerstykker 
 Det er et Liv at reise (klaver)
 Assemblée-Polka for Pianoforte 
 To Romancer 
 Romance italienne
 Romancer og Sange (mindst 7 hæfter)
 Aftenstemning (klaver)
 Sex Dandse for Pianoforte
 Festmarsch componeret i Anledning af Kongefamiliens Hjemkomst 
 Sørgemarch ved Frederik 7.s begravelse
 flere koncertouverturer
 en del mindre stykker for orkester

Kilder m.m. 
 Reformert Kirke 
 Dansk biografisk Leksikon

Komponister fra Danmark
Organister fra Danmark
Cold open

Cold open (også kaldet en teaser sequence) er en fortælleteknik, der bruges i film og TV. I praksis hopper man direkte ind i fortællingen i begyndelsen inden titelsekvens eller åbningsteksterne i programmet eller filmen. I tv-branchen er formålet at involvere publikum i plottet så hurtigt som muligt for at reducere sandsynligheden for, at seerne skifter kanal under de første reklamer. En cold open kan også bruges til at opsummere begivenheder i en tidligere episode eller historiepunkter, som bliver genbesøgt i den nuværende episode.

Referencer 

Film
Tv-serier
Fortællerteknik
Amatør

En amatør (af lat. amare, elske) betegner et menneske med lidenskabelig eller kærlighedsfuld tilgang til et område i livet – f.eks. et fag- eller kunstområde, som mest finder sted i fritiden og derfor er en hobby. På denne vis adskiller en amatør sig fra en professionel, eller en som sigter mod at blive professionel, der har til formål at leve af sin gerning.

Da en amatør i ordets betydning har lidenskaben og ikke levevejen som sit primære fokus, og ikke som den professionelle må efterleve samfundets minimumsstandarder og regler på området, har amatøren ofte mindre almen anerkendt erfaring med arbejdet end den professionelle. Ordet "amatør" bruges derfor ofte (nedsættende) om et menneske, som menes ikke at gøre sin opgave godt nok, men er ikke i sig selv en definition på lav arbejdsmæssig eller kunstnerisk kvalitet, lav etik eller mangel på disciplin.

Snarere end at indrømme uvidenhed eller inkompetence (af mange fejlagtigt antaget at være permanent tilstande), er det samtidig blevet almindeligt at undskylde eget dårligt udførte arbejde eller ringe formåen eller talent med brugen af ordet "amatør".

Se også 
 Forbruger

Stillingsbetegnelser
Peter Biker

Peter Biker (født 10. maj 1961) er en dansk musiker og producer, der var trommeslager, og senere også keyboardspiller, i 80'er bandet News indtil dettes opløsning i 1994. Han er søn af musikeren Pedro Biker. I 1987 udgav Peter Biker et soloalbum med titlen Kys dig når du går. Siden da har han skrevet, komponeret og produceret musik for en lang række kunstnere på den danske og den internationale scene. Bl.a. har han været med til at producere tv·2-albummene Amerika (2001) og På kanten af småt brændbart (2002), skrevet og produceret sange til Søs Fenger, Lis Sørensen, S.O.A.P., Det Brune Punktum, Juice og Heidi, samt arbejdet tæt med produceren Soulshock. Af internationale navne kan nævnes: Usher, Monica, Craig David, Jamelia, Sugababes, Jay Sean, Victoria Beckham og mange flere.

I 1995 var han dommer på TV3s succesfulde talentkonkurrence, Stjerneskud, og i 2003 Popstars Showtime! på TV 2.

Han var med til at skrive nummeret "Faster", til Caroline Hendersons album Metamorphing (1998), der i 1999 blev nomineret til en Dansk Grammy for "Årets danske radiohit". Samme år producerede han med Kim Sagild og Stig Kreutzfeldt Kosovo-støttesangen "Selv en dråbe".

I 2010 var han med til at skrive X Factor 2010 vindersangen "My Dream", sammen med de tre dommere, Soulshock, Pernille Rosendahl og Remee. 

I 2011 var han sammen med bl.a. Soulshock med til at skrive og producere nummeret "International Love" til Pitbull og Chris Brown. Sangen modtog prisen for Most Performed Song ved brancheorganisationen ASCAP's årlige Pop Music Awards i USA.

Referencer

Eksterne henvisninger

Musikproducere fra Danmark
Musikere fra Danmark
Sangskrivere fra Danmark
Dansksprogede forfattere fra Danmark
Anders Bing

Anders Bing (1525 på Smedstrup – 16. december 1589) var en skånsk adelsmand og dansk rigsråd.

Han var søn af Kjeld Bing til Smedstrup og Kirsten Splid (Fasti). Da han var 7 år, blev han sendt til Norge til sin morbror Jens Splid, der satte ham i skole i Bergen. Senere var han i huset hos flere fremtrædende adelsmænd som Johan Rantzau og Peder Skram. 

Herefter var han i udenlandsk krigstjeneste, navnlig i Ungarn mod tyrkerne. Efter 
sin hjemkomst blev han 1554 hofsinde hos hertug Frederik paa Malmøhus, der efter sin tronbestigelse gjorde ham til sin køgemester. 

Bing deltog både i Ditmarskertoget og i Den Nordiske Syvårskrig. I denne sidste mistede han begge sine brødre og blev selv hårdt såret i Slaget ved Axtorne. Efter fredsslutningen blev han sendt som gesandt til Sverige og blev senere ofte benyttet til diplomatiske udsendelser. I 1581 blev han optaget i rigsrådet. 

Foruden et par mindre len havde han fra 1572 Varberg Slot i forlening, og her døde han i 1589 efter nogen tids sygdom. 

To dage efter hans død kom kong Jacob 6. af Skotland og dronning Anna til Varberg, og i deres nærvær og en fornem forsamling af danske og skotske rigsråder og den hallandske adel og gejstlighed blev hans lig ført fra Varberg til Treslev Kirke. Kong Jacob hædrede desuden Bings minde ved selv at forfatte et vers over ham. 

Samtidig med at kong Frederik 2. i 1572 fejrede sit bryllup, holdt han også Bings bryllup med jomfru Anne Pedersdatter Galt på Københavns Slot. Hun levede endnu 1605, men ægteskabet var barnløst, og Bing døde som sin slægts sidste mand.

Kilder 

 

Rigsråder fra Danmark
Danskere i 1500-tallet
Adel fra Danmark
Godsejere fra Skåne
Gesandter fra Danmark
Müritz-Nationalpark

Müritz-Nationalpark der ligger i den sydlige del af den tyske delstat Mecklenburg-Vorpommern, cirka midtvejs mellem Berlin og Rostock. Nationalparken, der  blev grundlagt i 1990, har et areal på   318 km². Nær byen  Waren ligger et informationscenter om parken ved navn Müritzeum.

Parken er for en stor del dækket med skov, afvekslende med et sølandskab, med Müritz på 117 km² som den største, og over 100 mindre søer og moser.  
Den strækker sig over to adskilte områder af Mecklenburgische Seenplatte (Mecklenburgische søområde). Den vestlige del er den største, som ligger ved østbredden af  Müritz. Den mindre østlige del, ligger øst for  Neustrelitz i Naturpark Feldberger Seenlandschaft.

Fauna og flora 
I nationalparken lever flere sjældne fuglearter  som havørn og fiskeørn. Krikand og atlingand ruger ved søernes bredder. Parken er også en rasteplads for trækfugle som dværgryle, rødben og Hvidklire.  Traner og sort stork forekommer også.

Blandt planterne findes sjældne græsarter som   Cladium mariscus og enebærbuske.

Eksterne henvisninger 

 http://www.nationalpark-mueritz.de (på tysk, engelsk og polsk)

Nationalparker i Tyskland
Naturparker i Mecklenburg-Vorpommern
Vedbæk

Vedbæk ligger ca. 20 kilometer nord for Københavns centrum . Den voksede sammen med Trørød den 1. januar 2010, og Trørød går nu under Vedbæks postnummer, som ét samlet byområde. Vedbæk er en by i Rudersdal Kommune ved Øresund langs jernbanen Kystbanen.

Vedbæks tilhørende sogn er, per 2021, det rigeste område i Danmark, hvor indbyggerne har en gennemsnitsindkomst på 1.580.532 kr.

Historie 
Vedbæk nævnes første gang i 1613.

I 1682 bestod Vedbæk af 5 gårde, 5 huse med jord og 1 hus uden jord. Det samlede dyrkede areal udgjorde 26,4 tønder land skyldsat til 14,52 tønder hartkorn. Dyrkningssystemet var alsædebrug. I 1635 var udsædens relative fordeling: 50% rug, 50% byg, 0% havre.

Vedbæks havn blev bygget i 1917-19.

Vedbæk blev omkring år 1900 karakteriseret som et "Fiskerleje (1894 fiskedes af 15 Fiskere, med 4 Dæksfartøjer og 10 mindre Fartøjer, for en Værdi af 5000 Kr.) med Kapel, privat Skole, Hotel, Baadehavn med Fyr, Landgangsbro og Anløbssted for Sunddamperne, Telegrafstation, Toldkontrolsted og mange Landsteder."

I 1897 anlagdes Kystbanen med station ved Vedbæk. Allerede på daværende tidspunkt var der bygget villaer langs hele Øresundskysten, og denne bebyggelse bredte sig i løbet af få år til at omfatte stort set hele arealet mellem Kystbanen og kysten til Smidstrup i nord, ligesom bebyggelsen blev sammenbygget med Rungsted. I 1906 omfattede Vedbæk 125 huse med 785 indbyggere,, i 1911 142 huse med 822 indbyggere, i 1916 151 huse med 922 indbyggere (Vedbæk regnedes da som en del af en samlet bebyggelse langs Strandvejen omfattende Vedbæk, Skodsborg og Taarbæk), i 1921 145 huse med 921 indbyggere, i 1930 var der 348 husstande med 1.198 indbyggere, i 1935 366 husstande med 1.283 indbyggere (Vedbæk regnedes nu for en del af Storkøbenhavn), i 1940 408 husstande med 1.275 indbyggere, i 1945 480 husstande med 1.444 indbyggere.

Først efter kommunalreformen i 1970 blev området vest for Kystbanen inddraget til bebyggelse, og her blev opført et antal etagehuse.

Tidligere gik Nærumbanen fra Kongens Lyngby (ved Nordbanen) via Nærum til Vedbæk. Strækningen fra Nærum til Vedbæk blev nedlagt i 1923 som følge af dårlig økonomi. Banestrækningen er siden blevet asfalteret, og hver år afholdes et halvmaraton kaldet "Griseløbet" på strækningen.

Vedbækfundene 

Byen er bl.a. kendt for Vedbækfundene, der blev fundet i 1975 nær Vedbæk Maglemose, hvor Vedbæk Skole nu ligger. De er i dag udstillet på Gammel Holtegaard i Gammel Holte.

Samfærdsel 

Kystbanen stopper på Vedbæk Station. Vedbæk ligger i Region Hovedstaden.

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 Jeppe Tønsberg (red.): "Taarbæk som det var engang" (Lyngby-Bogen 2014; )

Eksterne henvisninger 
 Vedbæk Skole & Kulturcenter
 Vedbæk Havn
 Vedbæk Kirke
 Vedbæk.NET

 
Bydele i Hørsholm
Rudersdal Kommunes geografi
Humphrey Campbell

Humphrey Campbell (født d. 26. februar 1958) er en surinamesisk-nederlandsk musiker og sanger, som repræsenterede Nederlandene ved Eurovision Song Contest 1992 med sangen "Wijs me de weg" som fik en 9. plads.

Biografi 
I 1973 vandt Humphrey Campbell en musik konkurrence i Suriname. Præmien var en tur til Europa. Humphrey Campbell besøgte bl.a. Holland og kom aldrig derfra igen. Humphrey opnåede sin største succes i 1992, da han vandt den hollandske finale, der skulle afgøre hvem der skulle repræsentere landet ved Eurovision Song Contest det år. Året efter i 1993, deltog Humphrey igen, denne gang som korsanger.

Eksterne henvisninger 

Musikere fra Nederlandene
Sangere fra Nederlandene
Hollands Eurovision Song Contest-deltagere
Deltagere ved Eurovision Song Contest 1992
Millstreet

Millstreet er en irsk provinsby med et indbyggertal på omkring 1.500. Den blev internationalt kendt som værtsbyen for Eurovision Song Contest 1993.

Byer i Irland
Lotte Feder

Lotte Feder (født 22. oktober 1965 i Aalborg) er en dansk sangerinde, der repræsenterede Danmark ved Eurovision Song Contest i 1992 sammen med Kenny Lübcke og sangen "Alt Det Som Ingen Ser".

Biografi 
Lotte Feder (født Marcussen) begyndte sin musik karriere som sanger i Mellervang Koret fra Aalborg. Mellervang Koret var et af mange skolekor som i firserne indspillede plader. Korets leder Niels Drevsholt startede sammen med to af korets sangerinder, Lotte Marcussen og Bodil Agerscou, popgruppen Snapshot. Snapshot nåede at indspille fem albums, mest kendt er de dog for sangene "Gir' Du Et Knus?" og "A La Carte", begge kendt fra Dansk Melodi Grand Prix samt sangene "Made in Hong Kong" og "Hej Smukke". I 1992 vandt Lotte Dansk Melodi Grand Prix sammen med Kenny Lübcke, og i Malmö ved det internationale grand prix fik de en 12. plads. Sangen handlede om utroskab, hvilket medførte protester mod sangen i andre og mere religiøse europæiske lande.

Siden da har Lotte Feder lavet børnefjernsyn for TvDanmark op gennem 1990'erne, sammen med Søren Thorup på Børnekanalen, senere Milkshake og har blandt andet også arbejdet på TV2-showet Grib Mikrofonen. Hun er uddannet børnehavepædagog.

I dag (2019) er Lotte gift med Kenneth Nielsen, der tidligere har været opstillet som spidskandidat til byrådet i Faxe for partiet Liberal Alliance.

Dansk Melodi Grand Prix 
 1983: Gi'r du et knus (2. plads)
 1984: Á la carte (3. plads)
 1988: Tid til lidt kærlighed (2. plads)
 1989: Du og jeg" (8. plads)
 1992: Alt det, som ingen ser'' (1. plads)

Eksterne henvisninger 
 

Sangere fra Danmark
Deltagere ved Eurovision Song Contest 1992
Danmarks Eurovision Song Contest-deltagere
Vindere af Dansk Melodi Grand Prix
Deltagere ved Dansk Melodi Grand Prix 1992
Crozier Ø

Crozier Ø er en grønlandsk ø, og den sydligste af tre øer i Kennedykanalen som er en del af Nares Strædet, der strækker sig mellem den kanadiske Ellesmere Island og Nordgrønland. De to andre øer er Franklin Ø og Hans Ø. 

Den ubeboede, vegetationsløse ø ligger ca. 12 km sydvest for Franklin Ø, og er kun ca. 4 x 2 kilometer stor. Dens sydvestside hæver sig til en højde af 60 m. 

Øen er opkaldt efter den i Irland fødte britiske marineofficer Francis Crozier, som var med på den anden Grinnell Ekpedition, der fandt sted mellem 1854 og 1855, efter at øen var sigtet af Hans Hendrik (grønlandsk guide) og amerikaneren William Morton i juni 1854.

Øer i Grønland
Las Cruces (New Mexico)

Las Cruces er en amerikansk by og administrativt centrum i det amerikanske county Doña Ana County i staten New Mexico. I 2006 havde byen et indbyggertal på .

Ekstern henvisning 

 Las Cruces hjemmeside (engelsk)

Byer i New Mexico
Tuonela

Tuonela er navnet på dødsriget i finsk mytologi. Det svarer til Hades i Græsk mytologi. Andre navne for Tuonela er Tuoni, Manala og Mana. 

Tuonela kendes primært fra det finske nationalepos Kalevala. I den 16. af Kalevalas sange, Väinämöinen, rejser en shamanistisk helt til Tuonela for at lære om de døde. På rejsen møder han færgemanden (svarende til Charon), en pige, Tuonen tytti, eller Tuonen piika (dødens pige) der bringer ham over Tuonis flod. På Tuonis ø får han dog ikke den magi han søgte, og det lykkes ham kun med nød og næppe at slippe væk igen. Herefter forbander han enhver der forsøger at komme til Tuonela i live.

Tuonela bruges som den finske oversættelse af det græske ord ᾍδης (Hades) i finske bibler. I kristendommen fortolkes det ofte som hvilestedet for de døde før dommedag.

Komponisten Jean Sibelius har skrevet et berømt tonedigt kaldet Tuonela-svanen.

Helvede
Finland
Nordisk mytologi
Yoyo-test

En YoYo-test er en løbetest, hvori man kan måle sit kondital. Den bliver også ofte kaldt en bip-test.

Man opmåler en 20 meter lang bane. Testpersonerne løber mellem de opmålte punkter. Man kan eventuelt bruge en CD hvorpå de forskellige niveauer markeres ved et "bib". Tidsrummet, man har til at gennemføre banen, bliver hele tiden kortere, og når man ikke længere kan gennemføre banen indenfor bibbene, kan man aflæse ens kondital på en tabel.

Konditallet tager hensyn til testpersonernes alder og køn. Konditallet er et udtryk for et menneskes maksimale iltoptagelse: optagelse af ilt i milliliter pr. kg pr. minut (mL O2/kg/min).

Se også 
Cooper test

Eksterne Henvisninger 
Yoyo-test

Sprint (løbesport)
Løbetræning
Müritz

Müritz er en sø  i den sydlige del af Mecklenburg-Vorpommern  i området Mecklenburgische Seenplatte i  det nordlige Tyskland. Den har et areal på 117 km² og er dermed den næststørste sø i Tyskland (efter Bodensøen). Søen blev dannet  under den sidste istid og er på det dybeste sted 31 meter dyb. Søen gennemløbes af floden Elde. Dele af Müritz og de nærliggande skove og moser er en del af Müritz-Nationalpark. Landkreis Müritz er opkaldt efter søen hvis navn kommer fra det  slaviske ord morcze, som betyder «lille hav». 

Den største by ved søen er  Waren.

Eksterne henvisninger 

Søer i Tyskland
Hundekøbing

Hundekøbing (org. titel: Dog City) er en amerikansk tegne-og dukkefilm, skabt af Jim Henson der også står bag The Muppet Show. Serien blev vist på TvDanmark i 1997.

Danske stemmer 
 Peter Aude – Ace Hart – Steven – Borgmesteren
 Vibeke Hastrup – Eddie
 Lars Thiesgaard – Igil Shag – Bugsi Vile – Buller – Bruno – Baron Von Rottweiler
 Ann Hjort – Rose MacBlomst – Arne Springer
 Donald Andersen – Skrue Louie – Rollo – Yves – Willy
 Michelle Bjørn-Andersen – Colleen – Terry Springer – Fru Bluffe – Kitty – Dot
 Timm Mehrens – Andre stemmer

Animerede tv-serier